МэшбащIэ Исхьэкъ и тхылъхэр
Адыгэ, Къэбэрдей-Балъкъэр, Къэрэшей-Шэрджэс республикэхэм я цIыхубэ тхакIуэ, СССР-м, УФ-м, АР-м я Къэрал саугъэтхэм я лауреат, Шолоховым и цIэкIэ щыIэ, дунейпсо Адыгэ хасэм я саугъэтхэм я лауреат МэшбащIэ Исхьэкъ Урысейм и мызакъуэу, хамэ къэрал куэдми и цIэр фIыкIэ щыIуащ. Абы и IэдакъэщIэкIхэм теухуа къэхутэныгъэхэр щIэныгъэлI куэдым ирагъэкIуэкIащ, абы и романхэм, повестхэм, усыгъэхэм, поэмэхэм къыпэджэжащ художественнэ псалъэм и мыхьэнэм куууэ хэзыщIыкI IэщIагъэлIхэр.
МэшбащIэм и тхыгъэхэр узыIэпишэу щIыбоджыкI, пэжым и телъхьэ тхакIуэм и IэдакъэщIэкIхэм нэхъыбэу лъабжьэ хуэхъуар и лъэпкъым и тхыдэрщ, абы къыхэкIыуи абыхэм я щIэщыгъуагъыр имыкIыу сыт хуэдэ зэманми пхрыкIыфынущ.
ТхакIуэ цIэрыIуэм и ныбжьыр илъэс 85-рэ щрикъум ирихьэлIэу (2016 гъэм) абы и тхыгъэхэр щызэхуэхьэса тхылъхэр том 15 хъууэ адыгэбзэкIэ Мейкъуапэ къыщыдагъэкIыжынущ. Япэ томиплIыр дызэрыт илъэсым дунейм къытехьэнущ: «Усэхэр», «Усэхэмрэ поэмэхэмрэ», «ЦIыхур тIэу къалъхуркъым», «Жьапщэ илъэсхэр» романхэр (а тIур зэщIыгъущ), «Ягъеижахэм ежьэркъым», «ФIы щIэи, псым хэдзэ» (ахэри зэщIыгъущ). 2014 гъэм къыдэкIынущ «Нэхущ лъагъуэхэр», «Гуащэней», «КъуэкIыпIэмрэ къухьэпIэмрэ», «Ридадэ», «Адыгэхэр» романхэр. 2015 гъэм хуагъэхьэзыр «Айшэт», «Бзиикъуэ зауэ», «Мывэ щхьэл», «Хъан-Джэрий» тхыгъэхэр. 2016 гъэм къыдагъэкIынущ «ГъэритI», «Жасус», «Жыхьэнмэ мафIэ» романхэр.
Иужьрей томыр IыхьитIу гуэшауэ щытынущ. Япэм — «ЩIыгумрэ уэгумрэ я зэхуакум сыт щыIэр?» фIэщыгъэр зиIэм — МэшбащIэ Исхьэкъ теухуауэ ятхахэр къыщызэщIэкъуэжащ, «Литературэр си гъащIэщ» Iыхьэм тхакIуэм езым и IэдакъэщIэкI тхыгъэхэр щызэхуэхьэсащ.
ГЪУКIАКЪУЭ Идар.
